钦定古今图书集成/明伦汇编/闺媛典/第059卷 > 汪客子妻张氏
## 钦定古今图书集成/明伦汇编/闺媛典/第059卷 > 汪客子妻张氏

按：《明外史列女传》：“张氏贞妇，嘉定人，嘉靖时人也。嫁
汪客之子，其姑多与人私，客老嗜酒，日昏醉。妇嫁之
日，诸恶少皆集其室，治果殽为宴。姑令妇出拜，妇不
肯。后稍稍见姑所为，问其夫：此辈何人？夫曰：‘是吾父
好友’。妇曰：‘好友作何事？若长大，听母如此，不愧死耶’？
一日，姑与恶少同浴，呼妇提汤，妇见男子，惊走，遂归”
母家，哭数日久之。姑佯为好言谢妇，妇至则百端辱
之。恶少中有胡岩者，最桀黠，群党皆听其指使，大言
于众曰：“汪妪且老，吾等不过利其财耳。新妇大佳，吾
已寝处其姑，其妇宁能上天乎？”于是与姑谋，遣其子
入县为卒，而岩等日夕纵饮。一日，呼妇共坐，不应，岩
从后攫其梳。妇詈且泣，还之。妇折梳掷地，姑以己梳
与之，又折其梳，遂罢去。顷之，岩与姑浴竟，姑曰：“今日
与妇宿。”岩入犯妇，妇大呼杀人，以杵击岩。岩怒走出，
妇自投于地，哭终夜不绝。明日，气息仅属。岩与姑恐
事泄，絷之床足，守之。明日，召诸恶少酣饮，二鼓，共缚
妇，槌斧交下。妇痛苦宛转曰：“何不以利刃刺我一人”
乃前刺其颈，一人刺其胁，又刺其阴。举尸欲焚之，尸
重不可举，乃火其室。邻里救火者蹋门入，见吓然死
人，惊报于官，时嘉靖二十三年也。官逮小女奴及诸
恶少，鞠之，具得其实，当姑与岩主使律，诸恶少以次
受刑。邑故有烈妇祠，妇未死前三日，祠旁人闻空中
有鼓乐声，火炎炎从祠柱中出，人以为贞妇死事之
征云。“妇死时年十九。”